SKRIFTLIG FORESPØRGSEL E-2262/00

af Brice Hortefeux (PPE-DE) til Kommissionen

(7. juli 2000)

Om: Fællesskabets transportpolitik: varer, der transporteres i Den Europæiske Union under TIR-ordningen international vejtransport

Smugling af illegale indvandrere til Den Europæiske Union kostede den 19. juni 2000 58 personer livet, som blev fundet i en anhænger til en lastbil i Dovers havn. Den pågældende lastbil kørte under TIR-ordningen international vejtransport. Disse køretøjer er udstyret med en toldplombering, som det er forbudt at røre med risiko for en bøde. Når ladningen er plomberet, kan kun toldembedsmænd foretage kontrol, men denne finder systematisk sted for alle indlossede varer. Virkningen af denne procedure er at kontrollen formindskes. TIR-køretøjer er således blevet illegale indvandringsnets foretrukne transportmiddel, fordi det er vanskeligt at foretage kontrol. Transportvirksomhederne og chaufførerne har ikke mulighed for at kontrollere de ladninger, de modtager under TIR-ordningen, om end de betaler prisen for hemmelig indvandring (fængslede chauffører, beslaglagte køretøjer, tabte varer osv.). TIR-transportordningen synes således at være stadig mere uegnet på grund af de ulykker, som rammer internationale transportvirksomheder, uanset om det drejer sig om smugling af illegale flygtninge eller smugling af narkotika eller varer.

1. Hvilke initiativer vil Europa-Kommissionen hurtigt kunne træffe på internationalt plan for at styrke kontrollen med varer i køretøjer under TIR-ordningen?

2. Hvilke løsninger kan Europa-Kommissionen foreslå for at styrke toldkontrollen af varer, der transporteres under TIR-ordningen, og som er i transit i Den Europæiske Union?

3. Hvilke forslag vil Europa-Kommissionen kunne stille for at hjælpe de europæiske virksomheder, der varetager transport under TIR-ordningen?

Svar afgivet på Kommissionens vegne af Frederik Bolkestein

(8. september 2000)

Ifølge de oplysninger, Kommissionen er i besiddelse af, fragtede den lastvogn i hvis anhænger 58 mennesker blev fundet døde i Dover, ikke under TIR-ordningen (international vejgodstransport). Der var derimod tale om en intern fællesskabstransport.

Køretøjer, der transporterer varer under TIR-ordningen, plomberes af toldmyndighederne, og køretøjerne skal være konstrueret således, at ingen varer kan anbringes i eller fjernes fra dem, uden at dette tydeligt kan ses, eller uden at toldplomberingen brydes. Toldmyndigheder i medlemsstaterne har angivet, at der ikke er noget, der peger i retning af, at problemet med ulovlig indvandring forværres af disse bestemmelser. Tværtimod kan de være til hjælp for både udlændingemyndighederne og transportvirksomhederne, når man ønsker at kontrollere, om et køretøj medfører ulovlige indvandrere.

1. og 2. De problemer, som den ulovlige indvandring skaber for virksomheder, der foretager transporter under TIR-ordningen, har Kommissionen drøftet med medlemsstaterne, og emnet har også været diskuteret i FN's økonomiske kommission for Europa (FN/ECE) i arbejdsgruppen for transportrelaterede toldspørgsmål, der beskæftiger sig med anvendelsen af TIR-konventionen på internationalt niveau. Der var forlydender om, at de foranstaltninger, der var truffet med henblik på at bekæmpe ulovlig indvandring, i visse tilfælde havde skabt problemer for TIR-transportører, men der var intet der tydede på, at TIR-reglerne i sig selv øgede disse vanskeligheder, og man blev enige om, at der ikke var nogen grund til at foretage sig noget, hvad TIR-ordningen angik. Dette er der ikke siden blevet ændret på, og Kommissionen har derfor ikke på nuværende tidspunkt nogen planer om at foreslå foranstaltninger på internationalt eller fællesskabsniveau for at øge toldmyndighedernes kontrol med varer, der transporteres under TIR-ordningen.

3. I lyset af ovenstående ser Kommissionen sig ikke i stand til i forbindelse med TIR-ordningen at fremkomme med forslag, der kan hjælpe transportørerne i den omtalte situation. Kommissionen anbefaler imidlertid transportørerne at følge de eksisterende TIR-regler for plombering. Hvis en transportør konstaterer, at en plombering er brudt, skal han øjeblikkeligt kontakte told- eller andre relevante myndigheder. Hvis det anses for nødvendigt at bryde en plombering, bør dette kun ske i overværelse af

told- eller andre myndigheder undtagen i nødstilfælde, hvor en transportør på eget initiativ kan skride til handling. Kommissionen mener ikke, at det ville være et fornuftigt skridt som rutine at tillade transportører at bryde toldplomberingerne for selv at kontrollere, om et køretøj medfører ulovlige indvandrere.

Kommissionen mener ikke, at løsningen på problemerne omkring den ulovlige indvandring i øjeblikket bør søges løst ved en ændring af TIR-ordningen. Kommissionen vil imidlertid fortsat følge situationen og vil, hvis den finder det nødvendigt, fremkomme med forslag til foranstaltninger på fællesskabs- eller internationalt niveau.